**ПРАЗНИК НА БУКВИТЕ х 4 ВЪВ ВИЕНА**

Събота е. Улиците са празни, все още упоени в ранния сън на почивния ден. А аз, натоварена с огромна сакция с прекрасни полетни цветя, бързам с бодра стъпка и скрита усмивка за Българското училище. Трябва да сме в него по-рано от децата, за да успеем навреме да го украсим за нашия празник – Празника на буквите! Празникът на първолаците! Днес, те за първи път ще покажат пред своите родители и близки какво са научили в Българското училище.

Е, кой се вълнува повече?! Дали децата, които все още несигурно повтарят своите стихчета или ние, техните учителки, празнично облечени, щастливи и притеснени дали мъничките им възпитаници днес ще успеят да покажат какво знаят.

Празникът първи започват 1-ви В клас. Стихчета, песни и въпроси, на които тези малки момченца и момиченца отговарят малко неуверено, но срещнали окуражаващия поглед на своята учителка, смело, с усмихнати очички гордо казват на своите родители – *„ Мамо, татко, вашето дете вече може да пише и чете!“*. Накрая идва и красивата торта, специално направена за тях и техния първи голям празник в училището. М-м-м, вкусно!

И всичко се повтаря четири пъти!

И уж еднакво, а различно! Всяка учителка е успяла да остави своята неповторима красива следа в душата на своите възпитаници! И те им се отблагодаряват с нежно докосване, с кратък усмихнат поглед или пък с палава закачка. Благодарят на Сълзица, на Симона,, на Ани и на Краси! Своите първи учителки, които ще помнят цял живот, оставили днес най-важната и трайна следа на Добротата и Любовта в мъничките им сърчица.

**ДА ЛЕТИМ СЕ УЧИМ СЕГА,**

**С НАС СЕ УСМИХВА СВЕТА**